元豐三年十一月施君發之縣丞艤舟潯陽出所收書相示好之篤蓄之多裝裱之妙可尚也詩以記其事
作者：孔平仲
朝代：宋

paragraphs: 發之之舟繫湓水，示我名書百餘紙。
自言此乃十之一，訪尋藏蓄尚未已。
裝褫卷襲皆精緻，從前所見無此比。
城荒俗陋誰與游，如君好事固可喜。
天寒手冷不厭觀，似我賞音知有幾。
自今有得當助君，不憚緘封寄千里。